作者:李德裕
標題:憶平泉山居，贈沈吏部一首
內容:昔聞羊叔子，茅屋在東渠。豈不念歸路，徘徊畏簡書。乃知軒冕客，自與田園疏。歿世有遺恨，精誠何所如。嗟予寡時用，夙志在林閭。雖抱山水癖，敢希仁智居。清泉繞捨下，修竹蔭庭除。幽徑松蓋密，小池蓮葉初。從來有好鳥，近複躍鰷魚。少室映川陸，鳴皋對蓬廬。張何舊寮寀，相勉在懸輿。常恐似伯玉，瞻前慚魏舒。